I. Gašparovič, poslanec: (2001-10-24):
I. Presperín, podpredseda NR SR: Všetko. Prosím, pán poslanec Húska. (Výkriky.) Pán poslanec Cuper, nevykrikujte. Nech sa páči, pán poslanec. A. M. Húska, poslanec: Ďakujem. Samozrejme, že ja si myslím, že v trhových podmienkach sú aj lobistické zoskupenia v určitom smere akceptovateľné, ale treba ich kontrolovať. To je dôležité. Štát ako správca trhu má kontrolovať, aby lobistické zoskupenia nevyhrávali. K tomu, čo tu pán poslanec Tatár hovoril. Vymenoval zo štyri, zo päť technických termínov o konštrukčnom riešení a potom povedal, že tieto neboli splnené. Práve Medzinárodná agentúra pre atómovú energiu vo Viedni vydala celkom jasné stanovisko, že inštalované kapacity sú na vysokej úrovni bezpečnosti, na úrovni európskeho štandardu, a teda aj riešenia ako pri rekonštrukcii Bohuníc, tak pri výstavbe Mochoviec. A to je rozhodujúce. Ja navrhujem, aby sme sa ani ja, ani on, on je lekár, ja som, dajme tomu, ekonóm, nepokúšali hrať sa na odborníkov v nukleárnej energetike. Ale iná záležitosť je dôležitá, čo tu hovoril pán poslanec Weiss. Jednoducho zase doslova tára, keď hovorí o tom, aká veľká časť úverov, nekvalifikovaných úverov, ostala práve z obdobia tejto vlády. Zo 114 mld. odpustených úverov 76 mld. je tých, ktoré sú ešte z minulého režimu, teda z bývalého socializmu... (Zaznel zvuk časomiery.) ... A 29 mld. bola malá privatizácia pána Mikloša. I. Presperín, podpredseda NR SR: Ďakujem pekne. Páni poslanci, vystúpi posledný poslanec, ktorý sa prihlásil do rozpravy, pán poslanec Ambróš. Chcem predtým ešte oznámiť, že po jeho vystúpení, po uzavretí rozpravy budeme hlasovať jednak o tomto bode programu, ale aj o tých, ktoré sme prerokovali a neodhlasovali, zároveň aj o procedurálnych otázkach, ktoré sa dotýkajú rokovania 52. schôdze Národnej rady. Prosím, aby ste, páni predsedovia klubov, zabezpečili účasť v rokovacej sále svojich poslancov, a vás, páni poslanci, žiadam, aby ste prišli na hlasovanie do Národnej rady. Slovo má pán poslanec Ambróš. L. Ambróš, poslanec: Ďakujem pekne. Vážený pán predsedajúci, vážený pán premiér, pán minister, kolegovia, kolegyne, už druhý deň diskutujeme o správe, ktorú predniesol pán predseda vlády o procese prípravy a súčasnom stave uzatvorenia rámcovej zmluvy medzi Slovenskou republikou a Európskou bankou pre obnovu a rozvoj k čerpaniu grantových prostriedkov na ukončenie prevádzky Jadrovej elektrárne V-1 v Jaslovských Bohuniciach. Pán poslanec Fico predložil návrh na uznesenie, resp. text uznesenia, že Slovenská republika prijme všetky potrebné opatrenia na implementáciu energetickej politiky, aby splnila záväzok Slovenskej republiky ku konečnému odstaveniu Jadrovej elektrárne Bohunice V-1 – bloky 1 a 2 – v termíne, ktorý bude zodpovedať spôsobilosti jadrovej elektrárne plniť medzinárodne uznávané bezpečnostné štandardy, na tento účel sa vláda Slovenskej republiky zaväzuje plne spolupracovať so všetkými medzinárodnými subjektmi oprávnenými vykonávať dozor nad bezpečnosťou jadrovej prevádzky. K tomuto chcem povedať, že ak prijmeme takéto uznesenie, to znamená, že by sme mali okamžite uzatvoriť Jadrovú elektráreň V-1, teda 1. a 2. blok v Jaslovských Bohuniciach, pretože aj po odstránení a dodatočných investíciách do Jaslovských Bohuníc nedošlo vlastne k zabezpečeniu takej úrovne bezpečnosti prevádzky, ako požadujú medzinárodné pravidlá. Povedali to už viacerí predrečníci predo mnou. A odborníci na energetiku jadroví fyzici  veľmi dobre vedia, že to, čo sa udialo v Bohuniciach rekonštrukciou tých 2 blokov, a zabezpečenie ako zvýšenie bezpečnosti boli kozmetické úpravy na tom, že sa jedna veľká časovaná bomba opatrila len lepším spínačom proti jej spusteniu a novými bezpečnostnými opatreniami zvonku. Každý, kto sa trošku vyzná do jadrovej energetiky, tak vie, že jadrový reaktor sa opraviť samotný nedá, pretože nikto ani nemôže vojsť tam, do jadrového reaktora. Čiže treba povedať, že sme nesplnili všetky bezpečnostné kritériá, objektívne sme nesplnili všetky bezpečnostné kritériá, pretože nevieme vymeniť tieto jadrové reaktory, ktoré sú tam namontované. Ale treba zároveň aj povedať to, že Slovenská republika spravila všetko pre to, aby predĺžila spôsobilosť prevádzky V-1 z roku 2000, tak ako to bolo pôvodne určené, keď mala byť ukončená jej prevádzka, na roky 2006 a 2008. A za toto treba poďakovať tejto vláde, jej negociátorom, ľuďom odborníkom, ktorí toto vyrokovali a predĺžili životnosť prevádzky V-1, a nie naopak – ako vy tvrdíte, že sa snažíme o skrátenie životnosti jadrovej elektrárne V-1. Pre občanov treba povedať aj to, že nezatvárame celú Jadrovú elektráreň Jaslovské Bohunice, že sa zatvárajú, resp. odstavujú 2 bloky Jaslovských Bohuníc a 2 bloky budú v prevádzke naďalej, pretože v nich je zabezpečená vyššia bezpečnosť jadrových reaktorov ako v týchto starších. Čiže toto sú dôvody, prečo vláda Slovenskej republiky pristúpila k tomu, aby získala finančné prostriedky na odstavenie týchto dvoch jadrových blokov. A v situácii, keď je Slovensko pred uzatvorením rámcovej zmluvy o kofinancovaní a získaní zahraničných finančných prostriedkov na odstavenie tohto náročného a z nášho pohľadu ako zelených veľmi nebezpečného diela, tu vznikla loby, ktorá ide proti tomu, aby Slovensko získalo finančné prostriedky zvonku a aby sme vlastne v budúcnosti museli takéto dielo odstavovať, pretože, a to bolo viacerými mojimi predrečníkmi tu povedané, každé energetické dielo, a to sa netýka len jadrových elektrární, musí byť v istom časovom horizonte odstavené a odstránené a nahradené novým energetickým dielom, v tomto čase vlastne vznikla loby, ktorá bojuje proti tomu, aby Slovensko získalo finančné prostriedky, aby znížilo náklady, ktoré budú musieť zaplatiť daňoví poplatníci Slovenskej republiky. Preto ma veľmi zaráža, že medzi tými, ktorí bojujú proti tomu, aby sme získali finančné prostriedky zvonku, sú aj zástupcovia Slovenskej národnej strany, či už tí z Pravej Slovenskej národnej strany alebo zo Slovenskej národnej strany, ktorí sa pasujú na národovcov a ochrancov národnoštátnych záujmov Slovenskej republiky. My, zelení, sme boli za to, aby táto atómová elektráreň bola odstavená v roku 2000. A po tvrdých diskusiách a rokovaniach s odborníkmi aj z oblasti energetiky sme usúdili, že ten rozumný termín, ktorý bol dohodnutý vládou Slovenskej republiky, a to je rok 2006 –2008, je akceptovateľný aj z našej strany, pretože my nemáme záujem na tom, aby sa destabilizovala energetická situácia a zároveň ekonomika Slovenska. Z diskusie som zároveň nadobudol dojem, že na Slovensku okrem atómových fyzikov nemáme iných fyzikov, že okrem atómových energetikov nemáme iných energetikov a že Slovensko je závislé len od atómovej energie. Nie je to pravda. Je to hlboko zavádzajúce a je to ponižujúce pre ostatných energetikov, ktorí tu boli skorej, ako tu bola atómová energetika, a ktorí tu budú aj po tom, keď tu atómová energetika nebude. Mňa len mrzí to, že sú niektorí energetici, ktorí nevystúpia dnes v parlamente, pretože majú strach povedať, že nie sú za rozširovanie atómovej energetiky, ale že sú za to, aby Slovensko rozširovalo svoju energetiku komplexne a že by riešilo ten základný problém, ktorý by mal byť doriešený, a to je otázka transformácie energetiky na Slovensku, pretože tá je podľa mňa podstatná a je podstatné to, že keď chceme ísť do Európskej únie a všetci aj HZDS vyhlásilo, že chce ísť do Európskej únie, tak sa pýtam, prečo robí kroky, ktoré nám vlastne bránia tomu, aby sme sa do tej Európskej únie dostali. Neboli tu spomínané veci, ktoré súvisia s našou energetikou ako celok. Okrem, tzv. tej veľkej energetiky, na výrobu elektrickej energie, máme aj tú tzv. malú energetiku. To je to teplárenstvo. Minimálne v 6 – 8 mestách Slovenska sú veľké teplárne, ktoré dosluhujú. Sú to energetické zdroje, ktoré nevyhnutne potrebujú finančné náklady, finančné prostriedky na svoju rekonštrukciu. A existujú projekty na to, aby tieto energetické zariadenia boli vybudované ako kogeneračné jednotky, to znamená ako jednotky, ktoré budú vyrábať duálne tak elektrický prúd, ako zároveň aj teplo pre občanov. Prečo je to dôležité? Dôležité je to preto, pretože sa ukazuje, že výroba elektrickej energie, resp. výroba tepla samostatne je pre občanov veľmi drahá a má veľmi vážny dosah aj na sociálnu situáciu občanov. Pamätám si, že bol prípad na Slovensku, možno je to 2, možno 3 roky dozadu, že jeden dôchodca zamrzol vo vlastnom dome, pretože mu odstavili elektrickú energiu, pretože neplatil za elektriku. Cena elektrickej energie je naozaj veľmi vysoká a je vyššia, ako je priemer v Európskej únii. A my sa budeme musieť, keď chceme vstúpiť do Európskej únie, prispôsobiť tým cenám, ktoré sú na trhu v Európskej únii, ak to myslíme úprimne, že chceme ísť do Európskej únie. Preto by sme mali oveľa komplexnejšie pristupovať k riešeniu energetických problémov, nemali by sme dávať populistické vyhlásenia a nemali by sme sa snažiť robiť, resp. nasadzovať tejto vláde psiu hlavu, že toto je vláda agentov čejsi cudzej mocnosti, ktorá bojuje proti vlastnej krajine. Nie je to pravda. A ja by som zároveň tých rečníkov, ktorí predo mnou rečnili a znižovali dôstojnosť svojich predrečníkov, resp. oponentov, chcel upozorniť, že nerobia medvediu službu len sebe, ale robia medvediu službu aj Národnej rade Slovenskej republiky ako najvyššiemu orgánu tohto štátu ako celku. Aj vaše spôsoby vyjadrovania vlastne znižujú dôveryhodnosť slovenského parlamentu v očiach občanov tohto štátu. Čiže my, zelení, sa prihovárame nie za vytrhnuté riešenie jedného problému 2 blokov Jadrovej elektrárne v Jaslovských Bohuniciach, ale za riešenie problematiky slovenskej energetiky ako celku. A mali by sme na rokovanie parlamentu v podstate dostať materiál o transformácii slovenskej energetiky, ako prebieha, ako sa riešia problémy. A mali by sme vedieť o tom, že slovenská energetika nie je len energetikou, ktorá je založená na jadrovej energetike, ale že je založená aj na iných zdrojoch energie, na ktoré je Slovensko bohaté a podľa môjho názoru ktorým nevenujeme náležitú pozornosť a ktoré sú v tieni problémov, ktoré vlastne rieši, ako tu už bolo povedané, jadrová loby. Záverom svojho vystúpenia by som chcel dať návrh na uznesenie. Navrhujem, aby sme hlasovali o tom, že Národná rada Slovenskej republiky berie na vedomie prednesenú informáciu predsedu vlády o procese prípravy a súčasnom stave uzatvorenia rámcovej zmluvy medzi Slovenskou republikou a Európskou bankou pre obnovu a rozvoj k čerpaniu grantových prostriedkov na ukončenie prevádzky jadrovej elektrárne V-1 v Jaslovských Bohuniciach. Ďakujem pekne za pozornosť. I. Presperín, podpredseda NR SR: Ďakujem, pán poslanec, za vaše vystúpenie v rozprave. Na tabuli sú prihlásení poslanci a poslankyne do faktických poznámok. Mám poznačených poslancov po pána poslanca Hofbauera. Prosím vás, keby sme posunuli tabuľu ďalej, pretože medzi desiatkou a trinástkou sú ešte štyria páni poslanci, tak aby sme ich mohli poznačiť a ukončiť možnosť prihlásiť sa: Kotian, Podhradská, Jasovský, Kalman, posledný, pán poslanec Kalman. Končím možnosť prihlásiť sa to faktických poznámok k tomuto vystúpeniu v rozprave. Prečítam najprv všetkých, aby nedošlo k omylu: pán poslanec Prokeš, poslanec Benčat, poslanec Švantner, poslanec Gašparovič, poslankyňa Malíková, poslankyňa Sabolová, poslanec Andrejčák, poslanec Oberhauser, poslankyňa Belohorská, poslanec Hofbauer, poslanec Kotian, poslankyňa Podhradská, poslanec Jasovský, poslanec Kalman. Vynechal som niekoho? Nie. Čiže podľa tohto poradia vás prosím... (Hlasy z pléna.) Pani poslankyňa Tóthová? Takže pani poslankyňa Tóthová ešte bola prihlásená. Končíme možnosť, tak ako bolo už povedané, prihlásiť sa do faktickej poznámky. Ako prvý pán poslanec Prokeš, nech sa páči. J. Prokeš, poslanec: Ďakujem, pán predsedajúci. Mňa skutočne zaujalo vystúpenie nášho kolegu pána Ambróša, pretože sa ukázalo, že keď vystupuje niekto zo Strany zelených, tak nikdy nepoužíva argumenty. To nie je prvý raz. Ja by som pozornosť pána kolegu chcel upriamiť na to, ako protestovali zelení z Rakúska proti Gabčíkovu. Práve z environmentálnych dôvodov ukázalo sa, že všetko je nejako inak. Rád by som ho upozornil na to, čo tu včera priznal pán podpredseda vlády Fogaš, že on vie, že neexistujú žiadne technické a bezpečnostné dôvody na odstavenie tejto elektrárne. Pán kolega, pokiaľ by ste počúvali naozaj expertov, či už  z Foratomu alebo iných naozaj medzinárodných renomo-vaných inštitúcií, ktorí skúmali aj tieto reaktory, tak by ste zistili, že boli prekvapení, že boli v našom prípade použité omnoho lepšie materiály, aké sa použili v západnej Európe, a že ešte majú veľmi vysokú kvalitu tieto reaktory, že ich netreba opravovať, čo sa týka nádob. Takže rozprávajte o argumentoch, a nie o inom. Keby ste vedeli, aké svinstvo chrlia tepelné elektrárne do vzduchu vo forme ťažkých kovov, ktoré sú už nefiltrovateľné, čo znamená ohrozenie jemnými časticami pre ľudský organizmus, tak by ste asi takéto somariny tuná nerozprávali. Vy chce nahrádzať jadrovú energetiku teplárňami? Čo vás platí, plynová loby, pán kolega? Veď si uvedomte, o aké výkony tam ide, že teplárne sa používajú tam, kde treba špičkovú elektrinu, ale nie tam, kde treba vyrábať základnú produkciu elektrickej energie. A, mimochodom, pán kolega, z jednej tisícmegawattovej uhoľnej elektrárne ide do vzduchu po najlepšom filtrovaní minimálne 600 ton ťažkých kovov, ktoré sa nikdy nerozkladajú, dostávajú sa do potravinového reťazca. Sú v potravinách, ktoré konzumujeme. I. Presperín, podpredseda NR SR: Pán poslanec Benčat. Prosím, keby ste vypli mobilné telefóny. Ideme podľa poradia, ako som ho čítal. Nech sa páči. J. Benčat, poslanec: Ďakujem za slovo. Som strašne udivený vystúpením predrečníka pána Ambróša. Je to znôžka demagógií, ktoré tu vychrlil na nás. A myslí si, že národ, ktorý ho bude počúvať večer,  zistí, že on sa nevyzná v základných, elementárnych veciach týkajúcich sa energie. Prosím vás pekne, ako môžete ďakovať tejto vláde za rekonštrukciu Jaslovských Bohuníc. Preboha, veď to sa robí od roku 1991. Veď tie práce sa nedajú urobiť za 2 roky, skrátením legislatívnym konaním, ako ste si zvykli tu robiť 3 roky, cirkus. To je odborná práca za 10 rokov, ktorá stála 13,8 mld. korún týchto daňových poplatníkov. A títo daňoví poplatníci chcú, aby sa tieto peniaze vrátili a príp. aby si táto elektráreň zarobila na svoju likvidáciu. Čo tu rozprávate o nejakých ekonomických parametroch a nelogických technologických procesoch? Aké kozmetické úpravy, keď vyhlásila MAAE, že tie komponenty, ktoré tam sú, po 20 rokoch sú vyčerpané alebo opotrebované na 10 %? Teoreticky by mali byť opotrebované na 60 %. To všetko hovorí o kvalite zabudovaných komponentov do reaktora. Veď to je kontrolované sústavnými systematickými kontrolami. Aké kozmetické úpravy, keď MAAE konštatovala, že táto elektráreň môže ďalej slúžiť minimálne 15 – 20 rokov a možno viac rokov. Takže čo tu rozprávate takéto demagogické reči a podmieňujete to vstupom do EÚ? Predstavme si, že Slovensko by malo problém taký, ako má aj Česká republika z Temelínom. Dnes by ten Temelín na Slovensku nebol nikdy otvorený a nikdy by sa oň nebojovalo. Už by bol dávno zavretý pri servilnosti tejto vlády. Dávno by bol zavretý. Česká republika bojuje na všetkých frontoch o to, aby sa svojím spôsobom dostala takisto do energetickej bezpečnosti. Veď predsa nie je možné, aby hospodár takýmto spôsobom postupoval, ako postupujete vy všetci do radu, čo tu sedíte. I. Presperín, podpredseda NR SR: Pán poslanec Švantner.